Exemple La 6 aprilie 2016, Comisia a adoptat o propunere legislativă revizuită privind frontierele inteligente care include o modificare a Codului frontierelor Schengen pentru a integra modificările tehnice necesare pentru un nou sistem de intrare/ieșire electronic. Propunerea revizuită a redus costurile estimate de la 1,1 miliarde EUR la 480 de milioane EUR. La 7 aprilie 2016, Comisia a prezentat un plan de acțiune privind TVA care a anunțat inițiative majore de simplificare, inclusiv o propunere (care urmează să fie prezentată în toamnă) pentru modernizarea sistemului de TVA pentru comerțul electronic transfrontalier. Acesta ar putea genera o creștere anuală a veniturilor din TVA de 7 miliarde EUR și o reducere cu cel puțin 55 % a costurilor suportate de întreprinderi pentru respectarea legislației. Propunerea de decizie privind partajarea eforturilor referitoare la reducerea anuală obligatorie a emisiilor de gaze cu efect de seră de către statele membre, din 2021 până în 2030, va reduce costurile administrative de monitorizare a respectării condițiilor și de raportare cu aproximativ 345 000 - 460 000 EUR pe an. Mai mult, în acest an, vor fi introduse mai multe simplificări în materie de monitorizare și raportare privind legislația în domeniul energetic și climatic. Comisia a propus revizuirea normelor privind prospectul, pentru a îmbunătăți accesul la finanțare al întreprinderilor și a simplifica informațiile destinate investitorilor. În special, întreprinderilor mici și mijlocii le va fi mai ușor să atragă fonduri atunci când emit acțiuni sau titluri de creanță. Aplicarea unor norme mai proporționate privind informarea ar putea genera economii de aproximativ 130 de milioane EUR pe an (pe baza rezultatelor consultării publice). Prospectul UE va fi necesar numai pentru atragerea de capital de peste 500 000 EUR (în creștere, față de pragul actual de 100 000 EUR). De asemenea, emitenții mai mici care doresc să obțină finanțări de pe piețele europene vor avea nevoie de prospecte mai puțin complexe. Propunerea de simplificare a normelor financiare ale UE (reformarea Regulamentului financiar și modificarea unui număr de 15 acte legislative care stabilesc norme financiare sectoriale), adoptată cu ocazia revizuirii de la jumătatea perioadei a CFM, prevede un cod financiar unic al UE care ar elimina 25 % din normele actuale, combinând ori de câte ori este posibil normele aplicabile ale diferitelor instrumente UE de finanțare. Este în curs de desfășurare un program ambițios de simplificare a politicii agricole comune, în care peste 20 de acțiuni au fost deja finalizate, în beneficiul direct al agricultorilor și al administrațiilor naționale. Sunt în curs noi propuneri privind ecologizarea, în cadrul programului REFIT. În plus, se lucrează la un plan de acțiune pentru normele privind piețele agricole, vizând o reducere substanțială a actelor inițiale ale Comisiei - de la 250 de regulamente la aproximativ 20 de acte delegate și 20 de acte de punere în aplicare. Un nou regulament privind protecția datelor a stabilit o legislație paneuropeană unică, care a înlocuit cele 28 de legislații naționale diferite. Aceasta va reduce sarcinile administrative și va facilita accesul multor întreprinderi pe noi piețe. Noile norme vor genera beneficii de aproximativ 2,3 miliarde EUR pe an.